Volskaalse soektog na ‘ontvoerde’ Pta-sakemanOmar Carrim (76) ŉ Volskaalse soektog is van stapel gestuur na ŉ sakeman van Pretoria nadat hy vermoedelik verlede week ontvoer is. Omar Carrim (76), eienaar van Home Hyper City in Pretoria se middestad, is verlede Donderdag om 18:00 vir die laaste keer gesien toe hy sy onderneming verlaat het om huis toe te gaan. Sy familie het bekommerd geraak nadat hy nie by die huis opgedaag het nie en ŉ saak is by die polisie aanhangig gemaak. Carrim se motor, ŉ Mercedes-Benz C300, is Vrydag buite Atteridgeville op die R511 gevind. Die motor is uitgebrand maar daar was nie ŉ liggaam in die motor nie. Zizakele Nkosi-Malobane, Gautengse LUR vir gemeenskapsveiligheid, het Carrim se familie Maandag besoek om die familie te verseker dat die polisie onverpoosd na hom soek. Yusuf Abramjee, ŉ teen-misdaad-aktivis wat as die Carrim-familie se woordvoerder optree, het Maandag gesê geen losprys is tot dusver geëis nie. “Ons doen ŉ beroep op die publiek om met enige inligting na vore te kom. Êrens moet iemand iets weet. Dit blyk dat ons met ŉ gevaarlike sindikaat te doen het,” het Abramjee gesê. “Die familie pleit by sy ontvoerders om hom ongedeerd vry te laat. Hy is op chroniese medikasie en het ŉ harttoestand.” Enigiemand met inligting wat die polisie in hul ondersoek kan bystaan, word versoek om hul naaste polisiestasie te besoek of 08600 10111 te skakel.